Layover

Layover הוא אלבום הבכורה של הזמר הדרום-קוריאני V. האלבום פורסם ב-8 בספטמבר 2023 על ידי חברת התקליטים ביג היט מיוזיק, והפך לאלבום הסולו הקוריאני הנמכר ביותר בהיסטוריה. האלבום מתאפיין בסגנון ג'אז ורית'ם אנד בלוז בסגנון וינטג'. בהודעה שפרסמה חברת ביג היט מיוזיק היא תיארה את Layover כאלבום ב"סגנון נשמה רומנטי של שנות ה-70", ש"משדר תחושה נינוחה וחופשית". V סיפר שהוא מילא את האלבום בשירים ש"מעוררים תחושה של שלווה חולפת, כאילו הם חולפים ללא מאמץ ומציעים הפסקה מרגיעה." מבחינה לירית עוסק האלבום בעיקר באהבה נכזבת. על הפקת אלבום הייתה אחראית המנהלת האמנותית מין הי-ג'ין (אנ'), נשיאת ADOR, חברת בת של הייב קורפוריישן. לכל השירים באלבום צורפו וידאו קליפים. הווידאו קליפים של "Love Me Again" ושל "Rainy Days" פורסמו כטייזרים לאלבום, ב-10 וב-11 באוגוסט, בהתאמה. הקליפ של השיר "Slow Dancing" פורסם יחד עם האלבום, ב-8 בספטמבר, ואילו הווידאו קליפים של "Blue" ושל "For Us" פורסמו ב-13 וב-15 בספטמבר, בהתאמה. V קידם את האלבום במספר תוכניות מוזיקה יפניות ודרום-קוריאניות כגון מיוזיק בנק (אנ'), Mnet (אנ') וראנינג מן (אנ'), ואף הפך לאמן הקיי-פופ הראשון שהופיע בתוכנית "טייני דסק קוריאה". ריאן דאלי מ-NME כתבה שהאלבום "נוטף תחכום" ושההאזנה לו "מרתקת", משום שלדבריה V עשה בהפקת האלבום בחירות אמנותיות, ולא מסחריות. דאלי שיבחה את ההתאמה בין קולו של V לסאונד ה"רך והנימוח בקצוות" של האלבום. אזרין טאן ממגזין "ווג" תיאר את Layover כאלבום חם, מנחם ונוסטלגי, שמעורר "רומנטיקה רכה וחלומית". הוא שיבח את סנכרון השירים וסידורם באלבום ואת שילוב הז'אנרים המוזיקליים בו; "שפריץ של נשמה משנות ה-70, מינון עליז של גוני R&B קלאסיים והשפעות ייחודיות של ג'אז". לדבריו, האלבום מציג לראווה את השליטה של V ב"קול הבריטון הייחודי שלו". אבי אייטקן מקלאש (אנ') כתבה שהמעלה הגדולה ביותר של Layover היא הלכידות שלו. לדבריה, לעומת אלבומי קיי-פופ אחרים שנוטים לכלול "תערובת מבלבלת של ז'אנרים", V נצמד באלבומו לצליל מובחן ומובהק ויצר אלבום באיכות גבוהה שמתאים "לא רק לאסתטיקה שלו אלא גם למוזיקליות הכללית שלו", בשאיפה להציג בנאמנות את זהותו האישית ואת הטעם הייחודי שלו. Layover הוא אלבום הסולו הקוריאני השלישי שהגיע למקום השני במצעד הבילבורד 200. הוא גם דורג בראש מצעדי האלבומים של אייטונס ביותר מ-65 מדינות ואזורים מייד עם פרסומו. ביום פרסומו נמכר האלבום בכ-1.67 מיליון עותקים, וקבע שיא חדש למכירות ביום הראשון של אלבום סולו קוריאני. בשבוע הראשון לפרסומו נמכר האלבום בכ-100,000 יחידות שקולות לאלבום בארצות הברית וכ-2.1 מיליון עותקים בסך הכל - שבוע המכירות הראשון הטוב ביותר לאלבום סולו קוריאני אי פעם. V הפך לאמן הקוריאני הראשון שמכר יותר מ-2 מיליון עותקים של אלבום סולו בשבוע אחד. באוקטובר 2023 הפך Layover למועמד לפרס אלבום השנה בטקס פרסי MAMA לשנת 2023. מידע על האלבום Layover באתר MusicBrainz מידע על האלבום Layover באתר AllMusic Choi Ji-won, V of BTS tops solo album sales in Korea, The Korea Herald Park Sae-jin, First solo album by BTS' V launches at No. 2 on Billboard's popular albums chart, www.ajudaily.com, ‏2023-09-18 V – ‘Layover’ review: suave sophistication with a twist, NME, ‏8 בספטמבר 2023 Lars Brandle, BTS’ V Drops His Debut Solo Set ‘Layover’: Stream It Now, Billboard, ‏8 בספטמבר 2023 BTS' V is the first K-pop idol to perform on 'Tiny Desk Korea', NME, ‏15 בספטמבר 2023 BTS' V drops debut solo album 'Layover', koreatimes, ‏2023-09-08 (באנגלית) Abbie Aitken, V - Layover | Reviews, Clash Magazine, ‏2023-09-08 (באנגלית בריטית) Entertainment Desk, BTS’ V to promote debut album Layover on variety show Running Man, The Indian Express, ‏29 באוגוסט 2023 5 biggest takeaways from 'Layover'—the latest EP by V of BTS, Vogue Singapore, ‏8 בספטמבר 2023 eclipse01, BTS’s V Debuts On Billboard 200 + Ties Record For Highest-Ranking Korean Solo Album, Soompi eclipse01, BTS’s V Sweeps iTunes Charts All Over The World With “Layover” And “Slow Dancing”, Soompi, ‏9 בספטמבר 2023 V's 'Layover' achieves biggest debut week sales for K-pop soloist, The Korea Times, ‏15 בספטמבר 2023 eclipse01, BTS’s V Becomes 1st Solo Double-Million Seller In Hanteo History With “Layover”, Soompi, ‏15 בספטמבר 2023 Hugh McIntyre, BTS’s V Smashes His Bandmate Jimin’s Sales Record, Forbes, ‏15 בספטמבר 2023 Paul Grein, Jimin & Tomorrow X Together Lead Nominations for 2023 MAMA Awards (Full List), Billboard, ‏20 באוקטובר 2023 Catalog Albums, Billboard, ‏2023 (באנגלית אמריקאית) Top Current Album Sales, Billboard, ‏2023 (באנגלית אמריקאית)